ብልጥ ከሰው  ሞኝ ከራሱ ይማራል-ፈተናውም   ሆነ ውጤቱ የእኛው ነው
ዓለምን እያስጨነቀ ይገኛል። እስከ ግንቦት 22 ቀን 2012 ዓ.ም ባለው መረጃ መሰረት በዓለም ከስድስት ሚሊየን በላይ ሰዎች በቫይረሱ ተዘዋል። 367 ሺ 149 ሰዎችን ሕይወት ቀጥፏል። ብዙዎችንም ጭንቀት ውስጥ የከተተና ማህበራዊም ሆነ ኢኮኖሚያዊ ቀውስ እያስከተለ የሚገኝ ስለመሆኑ አለም አውቆታል። የኮረና ቫይረስ (ኮቪድ 19) ጉዳይ። 
ድንበር የለሽ ገዳይ የሆነው የዘመናችን ወረርሽኝን መቆጣጠር የምንችለው በጋራ በምናደርገው ርብርብ ነው። ‹‹እኔ ጋ ወይም ቤተሰቦቼ ጋ እስካልደረሰ ድረስ›› በሚል በቸልተኝነት መዘናጋት የህይወት ዋጋ ያስከፍላል። 
ወረርሽኙ ከሌሎች ሀገራት ካስከተለው ቀውስ አኳያ ለእኛ ሀገር ብዙም አያሰጋም በሚል እንደ ጉንፋን እያየን ትኩረት ባለመስጠት ባለፉት ጊዜያት ተዘናግተን አሳልፈናል። እስከተጠቀሰው ቀን ድረስ በዓለም ደረጃ በወረርሽኙ ከተያዙት መካከል ሁለት ሚሊዮን 671 ሺ 828 ብቻ ናቸው ማገገም የቻሉት። ግን በእዚህ ሁኔታ በመዘናጋት ያሳለፍን ኢትዮጵያውያን ነዋሪዎች ቤት ይቁጥረን። ከወጣቱ እስከ ዕድሜ ባለፀጋው ወረርሽኙ ገሎን ወይም ቤተሰቦቻችን ላይ ጥቁር ጠባሳ ጥሎ ካላየን አናምንም የሚል አይነት ሁኔታም ተስተውሎብናል። ይህ ትልቅ ስህተት እና ከራስ ለመማር የሚደረግ ሞኝነት ነው። 
ዓለም ይህ አስከፊና ገዳይ ወረርሽኝ ከተከሰተ ጊዜ ጀምሮ ብዛት ያላቸው አሣዛኝ ክስተቶችን አስተናግዳለች። ባልና ሚስት፣ እናትና ልጅ፣ አባትና ልጅ፣ ወንድምና እህት ወዘተ ተለያይተዋል። አሁን ወረርሽኙ በአገራችን ተከስቶ ሶስት ወራት እንኳን ያልሞላው ቢሆንም፤ እስከ ግንቦት 21 ቀን 2012ዓ.ም ባለው መረጃ መሰረት በበሽታው የተያዙ ሰዎች ቁጥር 968 ደርሷል። 197 ሲያገግሙ የስምንት ሰዎች ሕይወት ተቀጥፏል። 
የኮሮና ቫይረስ ወረርሽኝ በኢትዮጵያ በተለይም በአዲስ አበባ ቁጥሩ እየጨመረ ከመምጣቱ ጋር ተያይዞ የጥንቃቄ እርምጃዎች መወሰድ እንደሚገባቸው ይታመናል። ለመከላከል የወጡ አዋጆችን ጠበቅ ለማድረግ ዳግም የማሻሻያ ስራ በመሰራት ላይ እንደሚገኝ ተገልጿል። በልደታ ክፍለ ከተማ ለእንቅስቃሴ ዝግ የሆነ አካባቢም እንዳለ ይታወቃል። 
የዓለም አገራት መሪዎችና የየከተማው ከንቲባዎች ከዚህ ምህረት የለሽ አስከፊና ገዳይ ወረርሽኝ ዜጎቻቸውን ለመታደግ ያላሰለሰ ጥረት በማድረግ ላይ እንደሚገኙ ይታወቃል። በእንደዚህ ያለ አስከፊ ወረርሽኝ ጊዜ የሀገር መሪዎችም ሆኑ የከተማ አስተዳዳሪዎች የዜጎቻቸውን ጤንነትና ደህንነት ለመጠበቅ ድንበር እንደማይከልላቸው በሀገራችንም እየታየ ያለ እውነታ ነው። 
የልደታ ክፍለ ከተማ ለእንቅስቃሴ ዝግ የሆነው አካባቢና በአዲስ ከተማ ከፍለ ከተማ ለሚገኙ አንድ ሺ ለአደጋ ተጋላጭ ነዋሪዎች በቢልጌትስ ፋውንዴሽን አማካኝነት ለሶስት ወራት የሚቆይ የምግብ አቅርቦት ድጋፍ መርሀ ግብር መጀመሩ ይፋ ሆኗል። 
የምግብ አቅርቦቱን ያስጀመሩት የአዲስ አበባ ከተማ ምክትል ርእሰ መስተዳድር ኢንጂነር ታከለ ኡማ ከኮሮና ቫይረስ ተጠቂዎች ቁጥር መጨመር ጋር በተያያዘ በሚከሰቱ ችግሮች ብዙዎች ችግር ውስጥ ሊወድቁ እንደሚችሉ አመልክተዋል። በመሆኑም ከመንግስት ድጋፍ ባለፈም እርስ በእርስ መረዳዳት እንደሚያስፈልግ አጽንኦት ሰጥተዋል። 
የተፈጠረውን አጋጣሚ በመጠቀም የማይገባ ጥቅም ለማግኘት የንግድ ሥርዓቱን የማይከተሉ ስግብግብ ነጋዴዎች አጋጥመዋል። ይህ ኢትዮጵያዊ የመረዳዳት እና የመተጋገዝ ባህልን የሚጻረር ነው። የፌዴራል መንግሥት እና የከተማ አስተዳደሩ እንዲህ አይነት ድርጊት በሚፈጽሙ አካላት ላይ ቁጥጥር በማድረግ ዕርምጃ መውሰዱ አግባብና በቀጣይም ትኩረት ሊደረግበት የሚገባ ጉዳይ ነው። በዚህ ጊዜ ለወገኖቹ የማይሆን ነጋዴ ያስተዛዝባል፤ ይህም ጊዜ ያልፋል ልንለው ይገባል። 
መንግሥት፣ ከተማ አስተዳደሩ ገበያውን ለማረጋጋትና የነዋሪውን ፍላጎት ለማርካት ከአስተዳደራዊ ዕርምጃ ባሻገር በገበያ ውስጥ ጣልቃ በመግባት በሸማቾች ህብረት ሥራ ማህበር አማካኝነት እያደረገ ያለው ጥረት እንዲሁም ለተለያዩ አምራችና አገልግሎት ሰጪ ተቋማት ሠራተኞቻቸውን ይዘው እንዲቆዩ እየተደረጉ ያሉ ልዩ ልዩ ድጋፎች መንግሥትና ከተማ አስተዳደሩ ለህዝብ ያላቸውን ቁርጠኝነት እና ውግንና የሚያሳይ ነው። 
የዓለማችንን ግዙፍ የኢኮኖሚ ባለቤቶችን እንኳን ሲያሽመደምዳቸው እያስተዋልን መገንዘብ ካልቻልን ጤንነታችን ያጠራጥራል። ያደጉት ሀገራት የሞቱ ዜጎቻቸውን እንኳን መመለስ ባይችሉ ጥሪት ስለአላቸው በኢኮኖሚው ረገድ ተመልሰው ሊያንሰራሩ ይችላሉ። እንደ እኛ ያሉ በማደግ ላይ ያሉ ሀገራት ከሁለቱም የለንበትም። 
ይህንን ወረርሽኝ በቀላሉ መከላከል እየቻልን በመዘናጋትና ለጉዳዩ ትኩረት ካልሰጠን የቫይረሱ የመሠራጨት ሁኔታ ይጠነክራል። እንዲህ ከሆነ ደግሞ ሙሉ ለሙሉ ከቤት እስካለመውጣት ይደረሳል፣ አምራችና አገልግሎት ሰጪ ተቋማት ይዘጋሉ፣ ትራስፖርት ይቋረጣል፣ አቅርቦት ይቀንሳል፣ የሸቀጦች ዋጋ ይጨምራል፣ የኑሮ ውድነቱ ይባባሳል አጠቃላይ ኢኮኖሚያችንም ሆነ ዜጎቿ አደጋ ላይ እንወድቃለን። 
ስለሆነም ዕምነታችን አንድ ጉዳይ ሆኖ፣ ይህንን ወረርሽኝ ድል ለመንሳት ከመሪዎቻችን ጎን በመሰለፍ በተገኘው አጋጣሚ ኢትዮጵያውያን ሁሉ በኃላፊነት ስሜት ራሳችንን፣ ቤተሰቦቻችንን እና ወገኖቻችንን ከወረርሽኙ ለመከላከል በመንግሥት፣ በከተማ አስተዳደሩ፣ በጤና ሚኒስቴር፣ በጤና ባለሙያዎችና በብዙሃን መገናኛ ዘዴዎች የሚተላለፉ መግለጫዎችን፣ መመሪያዎችን እና የግንዛቤ ማስጨበጫዎችን ልባችንን ከፍተን እናዳምጥ እንከታተል። እንዲሁም መልዕክቱን ለሌሎች በማስተላለፍ እንዲጠነቀቁ መምከር፣ ማሳሰብና ማስተማር እንደሚጠበቅብን በመገንዘብ ይህንን ጊዜ ብልጥ በመሆን እና ከሌሎች ሀገራት በመማር በመተጋገዝ፣ በመረዳዳት፣ በመተሳሰብና በመደጋገፍ እንደምናልፈው ፅኑ ዕምነት አለኝ። 
እስከ አሁን ከገንዘብና ከዓይነት ድጋፍ ባሻገር ለለይቶ ማቆያነት ቤቶቻችሁን፣ ህንጻዎቻችሁን እና ሆቴሎቻችሁን ለአገልግሎት የሰጣችሁ ባለሀብቶች ድጋፋችሁ ዕውነተኛ የኢትዮጵያ ቁርጥ ልጆች መሆናችሁን ያስመሰከራችሁ በመሆናችሁ በአዲስ አበባ ከተማ ምክር ቤት ስም ከፍ ያለ ምስጋናዬ ይድረሳችሁ፤ ኮርተንባችኋል። ፈጣሪ ዕድሜና ጤና ይስጣችሁ ሀብታችሁ ይባረክ። 
ዋጋ ላለመክፈልና ላለማስከፈል እንጠንቀቅ 
ፈጣሪ ኢትዮጵያንና ህዝቦቿን ይባርክ !ሰለሞን ተስፋዬ ግድየለው 
ከአዲስ አበባ ከተማ ምክር ቤት
አዲስ ዘመን ግንቦት 24/2012